Dokument ta' ħidma tas-servizzi tal-Kummissjoni - Dokument li jakkumpanja Proposta għal direttiva tal-Kunsill dwar l-identifikazzjoni u l-għażla ta' l-Infrastruttura Kritika Ewropea u l-valutazzjoni tal-ħtieġa għal titjib tal-ħarsien tagħhom - Sommarju tal-valutazzjoni ta’ l-impatt {KUMM(2006) 787 finali} {SEG(2006) 1654} /* SEK/2006/1648 */





[pic] | KUMMISSJONI TAL-KOMUNITAJIET EWROPEJ | Brussel 12.12.2006 SEG(2006) 1648 DOKUMENT TA' ĦIDMA TAS-SERVIZZI TAL-KUMMISSJONI Dokument li jakkumpanja Proposta għal DIRETTIVA TAL-KUNSILL dwar l-identifikazzjoni u l-għażla ta' l-Infrastruttura Kritika Ewropea u l-valutazzjoni tal-ħtieġa għal titjib tal-ħarsien tagħhom SOMMARJU TAL-VALUTAZZJONI TA’ L-IMPATT {KUMM(2006) 787 finali}{SEG(2006) 1654} SOMMARJU TAL-VALUTAZZJONI TA’ L-IMPATT L-isfond Is-sigurtà u l-ekonomija ta' l-Unjoni Ewropea, kif ukoll il-benesseri taċ-ċittadini tagħha jiddependu fuq ċerta infrastruttura u mis-servizzi li dawn jipprovdu. Il-qerda jew l-interruzzjoni ta' infrastruttura li tipprovdi servizzi ewlenin tista' twassal għal telf ta' ħajjiet, telf ta' propjetà, u għall-kollass tal-fiduċja u tal-moral tal-pubbliku fl-UE. L-infrastruttura kritika tista' ssirilha ħsara, tinqered jew tkun interrotta permezz ta' għadd ta' okkorrenzi li jseħħu kemm b'mod naturali kif ukoll ikkawżati mill-bniedem. Kull interruzzjoni jew manipulazzjoni ta' l-infrastruttura kritika għandha, sakemm ikun possibbli, tkun qasira, infrekwenti, ġestibbli, ġeografikament iżolata u bl-inqas detriment għall-benesseri ta' l-Istati Membri, iċ-ċittadini tagħhom u l-Unjoni Ewropea. X' inhi l-problema? Il-problema li teħtieġ tiġi indirizzata hija l-vulnerabbiltà ta' l-infrastrutturi kritiċi fl-Ewropa u l-vulnerabbiltà konsegwenti tas-servizzi li jipprovdu. Il-problema ewlenija hija li livell baxx ta' ħarsien ta' l-infrastruttura kritika f'xi Stati Membri jista' jżid il-vulnerabbiltà ta' Stati Membri oħrajn. Min jintlaqat? Potenzjalment il-problema tolqot lill-abitanti kollha ta' l-Unjoni Ewropea, lin-negozji, lill-gvernijiet ta' l-Istati Membri u lill-Unjoni Ewropea kollha kemm hi. L-effetti jistgħu ikunu kemm diretti (eż. vittmi wara attakk terroristiku) kif ukoll indiretti (eż. l-interruzzjoni ta' ċerti servizzi wara li problemi b'xi infrastruttura partikolari jitilgħu fil-wiċċ). Għaliex teżisti l-ħtieġa urġenti ta' azzjoni fuq il-livell ta' l-UE? - Numru dejjem jikber ta' Stati Membri qegħdin iħejju l-metodi tagħhom għall-ħarsien ta' l-infrastruttura kritika u qegħdin jistennew li l-Kummissjoni tressaq programm ġenerali Ewropew dwar il-Ħarsien ta' l-Infrastruttura Kritika (CIP) biex b'hekk ikunu jistgħu jikkunsidraw il-metodi komuni ta' l-UE. Id-dewmien fl-adozzjoni ta' qafas komuni jista' jżid il-probabbiltà li l-Istati Membri jiżviluppaw għadd ta' metodi li ma jkunux kompatibbli mas-CIP. - Għandhom jiġu eliminati punti dgħajfin speċjalment fejn jidħlu fis-seħħ effetti li jolqtu aktar minn pajjiż wieħed. Jeħtieġ li jitnaqqas ir-riskju li Stat Membru jbati minħabba li Stat Membru ieħor ma jirnexxilux iħares l-infrastruttura fuq it-territorju tiegħu b'mod adegwat. - Jeħtieġ li jitnaqqsu l-ispejjeż addizzjonali li jirriżultaw minn miżuri tas-sigurta' differenti għal kumpaniji li joperaw f'iktar minn Stat Membru wieħed. - Ċerti infrastrutturi qegħdin dejjem isiru iżjed Ewropej, li jfisser li metodi nazzjonali biss m'humiex biżżejjed eż. il-provvista ta' enerġija u n-netwerks ta' trażmissjoni. - Partijiet mill-ħidma li tikkonċerna d-dettalji ta' kif l-infrastruttura kritika fl-Ewropa tista' tiġi mħarsa aħjar (speċjalment dwar kwistjonijiet bħall-identifikazzjoni ta' interdipendenzi) jistgħu raġonevolment jiġu mistennija li jieħdu żmien twil. Xogħol bħal dan għandu jibda mill-aktar fis possibbli u jeħtieġ li jkun ibbażat fuq metodu komuni. - Konsultazzjonijiet tal-partijiet interessati ilhom għaddejjin sa mill-2004 u kienu jinkludu tliet Seminars ta' l-UE dwar is-CIP, l-adozzjoni ta' Green Paper , iż-żamma ta' żewġ laqgħat informali tal-punti ta' kuntatt tas-CIP u għadd ta' laqgħat bilaterali ma' rappreżentanti tal-gvern u tas-settur privat. - It-theddid kriminali u terroristiku mhux jonqos u hemm interess, u sinerġiji, fl-Istati Membri u fil-Kummissjoni li jikkooperaw għall-ħarsien minn dan it-theddid. L-għan L-għan ewieni ta' politika proposta dwar il-ħarsien ta' l-infrastruttura kritika tkun sabiex ittejjeb il-ħarsien ta' l-infrastruttura kritika fl-UE. Il-vantaġġi u l-iżvantaġġi ta' l-erba' għażliet distinti ta' politika Numru ta' għażliet possibbli ta' politika ġew identifikati bil-ħsieb li jintlaħaq l-għan imsemmi: 1. Ma jiġux indirizzati l-kwistjonijiet tas-CIP fuq livell Ewropew. Taħt din l-għażla l-ebda azzjoni orizzontali ma tittieħed fuq livell Ewropew. L-għażla ta' "l-ebda bidla fil-politika" ma tippreżenta l-ebda vantaġġ ċar f'dak li għandu x'jaqsam mal-ħarsien ta' l-infrastruttura kritika fl-Ewropa. Madankollu tippreżenta għadd ta' żvantaġġi li joħorġu minn kwistjonijiet ta' kompetizzjoni, spejjeż ikbar għan-negozji, sigurtà insuffiċjenti. Dan il-metodu safa skwalifikat mill-Istati Membri kollha li ġeneralment jgħarfu l-ħtieġa li jindirizzaw il-ħarsien ta' l-infrastruttura kritika minn perspettiva Ewropea. 2. Il-ħolqien ta' qafas li ma jorbotx. Taħt din l-għażla jinħoloq qafas orizzontali li ma jorbotx, iżda l-Istati Membri jkunu ħielsa li jiddeċiedu jekk jagħmlux użu minnu jew le. Il-vantaġġ ċar ta' l-għażla ta' "qafas li ma jorbotx" huwa li joħloq qafas imsawwar sabiex jibni l-fiduċja bejn il-partijiet interessati kollha. Madankollu dan il-vantaġġ ma jistax jibbilanċja l-iżvantaġġi kbar ta' din l-għażla li jinkludu l-ispejjeż dejjem jiżdiedu, kwistjonijiet ta' kompetizzjoni u r-riskju elevat ta' sigurtà. Il-kwistjoni tas-sigurtà hija l-problema ewlenija ta' din l-Għazla. Qafas li ma jorbotx mhux ser jipprovdi l-bażi meħtieġa li twassal li l-Istati Membri kollha jimplimentaw miżuri ta' ħarsien għall-infrastruttura kritika tagħhom. 3. Il-ħolqien ta' qafas leġiżlattiv ħafif. Taħt din l-għażla, numru ta' miżuri li jorbtu jiġu implimentati fuq livell Ewropew. L-Istati Membri jkunu soġġetti għal ċerti obbligi ġenerali, iżda ssir enfasi qawwija fuq l-iskambju ta' l-aħjar prattiki, id-djalogu u l-bini ta' fiduċja fuq livell Ewropew. L-għażla ta' "qafas leġiżlattiv ħafif" tipprovdi l-aħjar bilanċ bejn il-vantaġġi u l-iżvantaġġi. Dan il-metodu jħares il-kompetizzjoni, inaqqas l-ispejjeż għal negozji li joperaw f'iktar minn Stat Membru wieħed u jżid is-sigurtà fl-Unjoni Ewropea. Jidher li l-vantaġġi ċari huma akbar mill-iżvantaġġi assoċjati ma' l-ispejjeż. Żvantaġġ possibbli ieħor ta' din l-għażla joħroġ mill-fatt li din toħloq qafas regolatorju ieħor fl-UE. Għaldaqstant, fl-interess tas-sigurtà, dan il-metodu jidher li hu ġġustifikat. 4. Armonizzazzjoni sħiħa fuq il-livell ta' l-UE. Taħt din l-għażla, miżuri ta' armonizzazzjoni sħiħa dwar l-organizzazzjoni ta' kwistjonijet tas-CIP fl-Istati Membri kif ukoll fir-rigward tal-ħtiġijiet ta' ħarsien relevanti għas-sidien/operaturi ta' infrastruttura kritika jiġu proposti fuq il-livell Ewropew. L-għażla ta' "armonizzazzjoni sħiħa" toħloq diversi vantaġġi u żvantaġġi ċari. Fuq in-naħa tal-vantaġġi, l-infrastruttura kritika ta' l-UE tiġi mħarsa fuq livell għoli. Fuq in-naħa l-oħra, jiġu involuti spejjeż għoljin u jkun diffiċli li tinbena l-fiduċja bejn il-partijiet interessati. Fl-aħħar nett, din l-għażla diġa' ġiet skwalifikata mill-Istati Membri, li jridu li l-Programm Ewropew dwar il-Ħarsien ta' l-Infrastruttura Kritika (EPCIP) ikompli jibni fuq il-kisbiet eżistenti. Dan il-metodu jista' jmur kontra l-prinċipji ta' sussidjarjetà u proporzjonalità u probabbilment jiġi rrifjutat mill-Istati Membri kollha. L-analiżi ta' l-erba' għażliet msemmija hawn fuq tikkonferma li azzjoni fuq il-livell Ewropew ikollha valur miżjud u hija fil-fatt meħtieġa. It-tielet għażla tidher li toffri l-ikbar vantaġġi. Minkejja dan, meta jiġi kkunsidrat il-fatt li l-EPCIP tikkostitwixxi politika kompletament ġdida u li għaldaqstant hemm il-ħtieġa għal metodu ta' pass wara pass fil-qasam tas-CIP, l-iktar għażla prattikabbli tkun il-fużjoni tat-tieni u t-tielet għażla. B'hekk il-qafas ġenerali ta' l-EPCIP jiġi indirizzat permezz ta' strument li ma jorbotx, filwaqt li jiġu introdotti ftit ħtiġijiet ewlenin fir-rigward ta' l-Infrastrutturi Kritiċi Ewropej (ECI) permezz ta' miżuri li jorbtu. L-impatt tal-politika rrakkomandata li tikkonsisti f'miżuri li jorbtu u oħrajn li ma jorbtux Il-ħtieġa għal metodu pass pass komprensiv u konsistenti sabiex tiġi stabbilita l-EPCIP jkun jistħoqqha taħlita ta' miżuri li jorbtu u oħrajn li ma jorbtux. Qed issir valutazzjoni ta' l-impatt ta' l-istrumenti li jorbtu u oħrajn li ma jorbtux għal kull element ewlieni[1]. Billi l-għan ewlieni ta' l-EPCIP huwa li jtejjeb il-ħarsien ta' l-infrastruttura kritika fl-UE, l-impatt pożittiv fuq is-sigurtà ta' l-elementi ewlenin jintiżen fil-konfront ta' l-ispejjeż potenzjali. 1. Il-parteċipazzjoni fi gruppi ta' esperti tas-CIP fuq il-livell ta' l-UE. Il-bini ta' fiduċja fost il-partijiet interessati kollha fil-proċess tas-CIP huwa kruċjali għas-suċċess dewwiemi tiegħu. Dawn il-gruppi ta' esperti tas-CIP jista' jkollhom impatt pożittiv ħafna f'termini ta' sigurtà. L-ispejjeż jiġu limitati għaliex il-gruppi ta' esperti tas-CIP jiġu stabbiliti biss fejn meħtieġ u fuq bażi pro bono . Ladarba l-gruppi ta' esperti tas-CIP jkunu jaħdmu fuq bażi volontarja, għandhom jagħmlu parti mill-qafas li ma jorbotx ta' l-EPCIP. 2. L-użu ta' proċess ta' skambju ta' informazzjoni dwar is-CIP sikur. Il-proċess ta' skambju ta' informazzjoni dwar is-CIP fost il-partijiet interessati relevanti jeħtieġ relazzjoni ta' fiduċja. L-appoġġ ta' skambju ta' informazzjoni volontarju dwar is-CIP ma jistax iseħħ permezz ta' miżuri li jorbtu minħabba li jistgħu ikunu kontroproduċenti f'dak li għandu x'jaqsam mal-bini tal-fiduċja u l-iffaċilitar tad-djalogu. L-impatt fuq is-sigurtà jkun ovvjament pożittiv. Wieħed jista' jistenna li l-ispejjeż jibqgħu baxxi hekk kif il-miżuri jibqgħu fuq bażi li ma torbotx u huma iktar relevanti għall-introduzzjoni ta' ċertu "mod ta' ħsieb" orjentat lejn is-sigurtà. 3. L-identifikazzjoni u l-analiżi ta' interdipendenzi. L-identifikazzjoni u l-analiżi ta' interdipendenzi, b'karatteristiċi kemm ġeografiċi kif ukoll settorjali, ser tkun element importanti għat-titjib tal-ħarsien ta' l-infrastruttura kritika fl-UE. F'dan ir-rigward jistgħu jiġu imposti miżuri li ma jorbtux minħabba li l-identifikazzjoni ta' interdipendenzi hija parti minn proċess usa' li jeħtieġ kooperazzjoni u koordinazzjoni bejn bosta partijiet interessati. Valutazzjoni ta' l-ispejjeż ma tistax issir f'dan l-istadju minħabba li l-proċess ta' l-identifikazzjoni ta' interdipendenzi huwa wieħed li jibqa' għaddej. Fondi mill-UE jistgħu jikkontribwixxu għal dan il-proċess. 4. L-elaborrazzjoni ta' Programmi Nazzjonali dwar is-CIP Filwaqt li r-responsabbiltà għall-ħarsien ta' l-Infrastruttura Kritika Nazzjonali taqa' b'mod ċar fuq is-sidien/operaturi ta' l-NCI u fuq l-Istati Membri, il-Komunità tkun tista' tibbenefika jekk jiġi żgurat li l-kwistjoni ta' Infrastruttura Kritika Nazzjonali tkun indirizzata b'mod suffiċjenti f'kull wieħed mill-Istati Membri. Għalkemm l-introduzzjoni ta' Programmi Nazzjonali tas-CIP permezz ta' metodu li ma jorbotx joffri benefiċċji ċari f'dik li hi sigurtà, għall-ewwel, l-introduzzjoni tagħhom tista' ma tkunx possibbli. Is-sussidjarjetà u l-ħtieġa għal metodi gradwali għall-EPCIP jistgħu jiġġustifikaw il-konċentrazzjoni ta' miżuri li jorbtu fuq kwistjonijiet relatati ma' l-ECI. L-użu ta' metodu li ma jorbotx għal Programmi Nazzjonali dwar is-CIP tista' tiġi ġustifikata. Madankollu jkun hemm il-ħtieġa li dan il-metodu jiġi vvalutat mill-ġdid ladarba l-ħidma fuq il-kwistjoni ta' l-ECI titkompla. 5. L-identifikazjoni ta' l-infrastruttra kritika nazzjonali minn kull Stat Membru. L-identifikazzjoni ta' l-Infrastruttura Kritika Nazzjonali huwa prerekwiżit għall-iżgurar li l-infrastruttura tiġi mħarsa b'mod adegwat. L-użu ta' metodu li jorbot fir-rigward ta' l-identifikazzjoni ta' l-NCI jista' jagħti iktar benefiċċji ta' sigurtà minn metodu li ma jorbotx. Madankollu, minħabba s-sussidjarjetà u l-ħtieġa li għall-ewwel issir konċentrazzjoni fuq kwistjonijiet ta' l-ECI, jista' jiġi ġustifikat l-użu ta' metodi li ma jorbtux għall-identifikazzjoni ta' l-NCI. Minkejja dan, hekk kif l-esperejenza ta' l-UE fil-qasam tas-CIP tikber, dan il-metodu jista' jkun jeħtieġ valutazzjoni mill-ġdid. 6. Il-ħatra ta' punt ta' kuntatt tas-CIP minn kull Stat Membru. Hemm il-ħtieġa li kull Stat Membru jaħtar punt ta' kuntatt tas-CIP, li jkollu idea ġenerali ta' l-attivitajiet tas-CIP fl-Istat Membru u li jikkoordina s-CIP fl-Istat Membru u ma' Stati Membri oħrajn, mal-Kunsill u mal-Kummissjoni. Metodu li jorbot biss jista' jiggarantixxi li kull Stat Membru jwettaq il-ħidmiet meħtieġa. Miżuri li ma jorbtux jista' jkollhom suċċess limitat, iżda bl-ebda mod ma jiggarantixxu li kull Stat Membru jaħtar Punt ta' Kuntatt tas-CIP. Għalhekk, għall-ħatra ta' Punt ta' Kuntatt tas-CIP ikun ippreferut metodu li jorbot. 7. L-identifikazzjoni u d-deżinjazzjoni ta' l-infrastruttura kritika Ewropea. L-identifikazzjoni u d-deżinjazzjoni ta' ECI huma punti ewlenin fl-EPCIP, għaliex it-titjib tal-ħarsien ta' l-infrastruttura kritika tista' biss isseħħ ladarba l-infrastruttura relevanti tiġi identifikata. Jeħtieġ li l-proċess jitlesta b'mod koordinat u jista' jkun suċċess biss jekk isir fuq il-livell ta' l-UE. Metodu li jorbot għall-identifikazzjoni u d-deżinjazzjoni ta' l-ECI biss jista' jipprovdi probabbiltà għolja ta' suċċess f'dak li għandu x'jaqsam mal-kisba ta' l-għanijiet ta' l-EPCIP. Barra minn hekk, f'dan ir-rigward, metodu li jorbot jista' jkollu żewġ konsegwenzi pożittivi oħrajn: - Trasparenza – jekk l-identifikazzjoni u d-deżinjazzjoni jkunu soġġetti għal proċedura legali, jkunu wkoll soġġetti għal skrutinju mill-Istati Membri – u potenzjalment minn oħrajn, u b'hekk it-trasparenza tilħaq livell għoli. - Komparabbiltà – li jiġi żgurat li jeżistu proċeduri u metodi komuni jkun ifisser li l-ECI identifikat ikun komparabbli, u ma jkunx soġġett għal interpretazzjonijiet potenzjalment differenti ħafna mill-Istati Membri. Jekk jintuża metodu li ma jorbotx għal dan il-proċess, l-UE jkollha tħabbat wiċċha ma' sitwazzjoni fejn tiġi identifikata biss ċerta infrastruttura kritika Ewropea li għandha importanza għall-UE. Huwa fl-interess ta' l-UE kollha li dawn it-tip ta' punti dgħajfin jiġu eliminati. 8. It-twettiq ta' valutazzjonijiet tal-vulnerabbiltà, tat-theddid u tar-riskju għall-ECI. Kull Stat Membri għandu jwettaq valutazzjoni tar-riskju u tat-theddid fir-rigward ta' l-ECI relevanti. Dawn il-valutazzjonijiet isiru sabiex jittejjeb il-ħarsien ta' l-ECI. Minħabba l-irwol ta' din l-azzjoni fil-proċess sħiħ tat-tisħiħ tal-ħarsien ta' l-ECI, l-użu ta' strument li jorbot f'dan ir-rigward ikun ġustifikat. Jekk ma jkunx żgurat li l-Istati Membri kollha jwettqu l-valutazzjonijiet relevanti, is-sidien/operaturi ta' l-ECI ma jkollhomx biżżejjed informazzjoni dwar theddid potenzjali u b'hekk ma tkunx tista' sseħħ valutazzjoni tan-nuqqasijiet fil-ħarsien fuq il-livell ta' l-UE. 9. L-obbligi ta' l-Infrastruttura Kritika Ewropea. Sabiex jinkiseb l-għan tat-tisħiħ tal-ħarsien ta' l-ECI, għandhom jiġu kkunsidrati żewġ miżuri li għandhom jitwettqu mis-sidien/operaturi ta' l-ECI: il-ħatra ta' Uffiċjal ta' Kuntatt għas-Sigurtà u t-tiswir ta' pjan għas-sigurtà ta' l-operatur. L-użu ta' strument li jorbot fir-rigward ta' dawn iż-żewġ obbligazzjonijiet huwa ġġustifikat minħabba li ma jeżisti l-ebda mod ieħor possibbli għall-kisba ta' metodu koerenti għall-ħarsien ta' l-ECI madwar l-UE. Jekk isir użu minn miżuri li ma jorbtux, ikunu konformi biss ċertu numru limitat ta' ECI. B'hekk l-ispejjeż possibbli involuti jitpattew b'żieda fis-sigurtà, li tfisser iktar stabbiltà, previdibbiltà u żieda fil-fiduċja tal-konsumatur fl-ambjent tan-negozju, li jwasslu għal żieda fl-opportuniatjiet tan-negozju u fl-investimenti. Konklużjoni L-analiżi ta' l-impatt speċifiku tad-disa' miżuri ewlenin turi li taħlita ta' miżuri li jorbtu u oħrajn li ma jorbtux tkun l-iktar soluzzjoni xierqa għall-kisba ta' l-għanijiet ta' l-EPCIP filwaqt li tipprovdi l-aħjar bilanċ bejn in-nefqa u l-benefiċċji miksuba. Fir-rigward tad-disa' miżuri ewlenin, ħamsa minnhom jitħaddmu aħjar f'qafas li ma jorbotx, filwaqt li erba' minnhom għandhom ikunu obbligatorji: (I) Miżuri li ma jorbtux: a) il-parteċipazzjoni fi gruppi ta' esperti dwar is-CIP fuq il-livell ta' l-UE; b) l-użu ta' proċess ta' skambju ta' informazzjoni dwar is-CIP; c) l-identifikazzjoni u l-analiżi ta' interdipendenzi; d) it-tfassil ta' programmi nazzjonali dwar is-CIP e) l-identifikazzjoni ta' l-infrastruttra kritika nazzjonali; (II) Miżuri li jorbtu: a) il-ħatra ta' Punti ta' Kuntatt dwar is-CIP; b) l-identifikazzjoni u d-deżinjazzjoni ta' l-Infrastruttura Kritika Ewropea; c) it-twettiq ta' valutazzjonijiet tat-theddid u tar-riskju għall-ECI; d) l-elaborazzjoni ta' Pjanijiet tas-Sigurta' għall-Operatur; id-deżinjazzjoni ta' Uffiċjali ta' Kuntatt għas-Sigurtà. B'hekk, il-politika rrakkomandata għall-ħolqien ta' l-EPCIP tkun magħmula minn: 1. Qafas ġenerali u li ma jorbotx dwar l-EPCIP stabbilit f'Komunikazzjoni tal-Kummissjoni 2. Strument li jorbot li għandu x'jaqsam speċifikament ma' l-ECI (id-Direttiva ta' l-ECI). Dan l-istrument jistipula metodu komuni għall-identifikazzjoni u d-deżinjazzjoni ta' l-ECI tal-valutazzjoni tal-ħtieġa li l-ħarsien tagħhom jitjieb. [1] Xi elementi, minħabba l-karatteristiċi tagħhom, jistgħu jiġu indirizzati biss permezz ta' miżuri li ma jorbtux, bħal per eżempju l-ħolqien ta' grupp ta' esperti. F'dawn il-każi l-valutazzjoni ser tkun limitata għall-metodu li ma jorbotx.